<classify> MAKAMU wa Rais, Samia Suluhu Hassan ameshtushwa na idadi ya vifo vya watoto chini ya miaka mitano mkoa wa Kilimanjaro na kutaka jitihada za makusudi kuchukuliwa ili kudhibiti vifo hivyo.Makamu wa Rais amesema takwimu hizo za vifo hivyo ni hatari na serikali haiwezi kukubaliana nazo, kwani inaashiria hali ya hatari kwa ustawi wa familia. Mkuu wa Mkoa huo, Anna Mghwira alisema idadi ya vifo kwa mkoa huo ni kubwa na inaongezeka kila mwaka.Idadi ya vifo vya watoto chini ya miaka mitano imeendelea kuwa juu, mwaka 2015 kulikuwa na vifo 604, mwaka 2016 vifo 631, mwaka 2017 vifo viliongezeka zaidi na kufikia 691, hili siyo jambo jema, tunajitahidi kupunguza, alisema Mghwira.Kuhusu idadi ya wajawazito wanaojifungulia kwenye vituo vya kutolea huduma za afya alisema imefikia asilimia 90. Hata hivyo, alisema idadi ya vifo vitokanavyo na uzazi kwa wanawake kwa mwaka 2015 vilikuwa 56, mwaka 2016 vifo 47 na mwaka 2017 vifo 44 .Alisema kwamba mkoa umejipanga kukabiliana na changamoto hiyo. Akizungumzia takwimu hizo, Makamu wa Rais alisema serikali haikubaliani na takwimu hizo na kuagiza mganga mkuu na timu yake kukabili hali hiyo.Katika hatua nyingine, aliipongeza wilaya ya Siha kwa kupunguza vifo vya mama wakati wa kujifungua, na pia hakuna vifo vya watoto wakati wa kujifungua. Nimeambiwa kuna vifo 10 vya watoto chini ya miaka mitano kati ya vizazi 1,000, hili siyo baya, hata kimataifa inakubalika...ila msibweteke, ondoeni hata hivyo 10, alisema.  <topic>: KITAIFA 